મલાડ (ઈસ્ટ)ના રાણી સતી માર્ગ પાસેથી વેસ્ટ તરફ આવવા માટેના આનંદ માર્ગ રોડ પર જાહેર જનતાને આવવા-જવા માટેનો જૂનોપુરાણો બ્રિજ ૧૩ ડિસેમ્બરથી રિપેરિંગ માટે વેસ્ટર્ન રેલવે ડિવિઝને બંધ કર્યો છે. આ બ્રિજ બંધ થવાને કારણે રોજના હજારો લોકોએ દફ્તરી રોડ થઈને મલાડ-વેસ્ટમાં જવું પડે છે એને પરિણામે આ રોડ પર ટ્રાફિક વધી ગયો છે અને અહીંથી પસાર થતા લોકોનો ખાસ્સો સમય વેડફાય છે. મલાડ-ઈસ્ટમાંથી વેસ્ટના આનંદ માર્ગ પર જવા માટે દોઢ કિલોમીટરના અંતરેથી ફરીને જવું પડે છે. વળી મલાડ-ઈસ્ટમાં એક પણ સ્મશાનભૂમિ ન હોવાથી લોકોએ ડેડ-બૉડીને અંતિમ સંસ્કાર માટે લઈ જવા લાંબો રસ્તો અપનાવવો પડે છે. આવા સંજોગોમાં મહિલાઓ અને સિનિયર સિટિઝનો શૉર્ટકટ રસ્તો અપનાવવા માટે મજબૂર બને છે અને રાણી સતી રોડ પાસેના રેલવે-ફાટક પાસેથી શૉર્ટકટ અપનાવવા માટે રેલવેના પાટા ક્રૉસ કરે છે.